Diari Oficial de la Generalitat Valenciana


Sumari del DOGV 3290, del 21-07-1998 (1998/5916)

ORDRE de 10 de juliol de 1998, de les conselleries de Cultura, Educació i Ciència i d'Ocupació, Indústria i Comerç, per la qual es convoquen subvencions per a programes de garantia social.
--------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3290

Data del DOGV
:   21-07-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/5916


Data del document
:   10-07-1998

Organisme emissor
:   Conselleria de Cultura, Educació i Ciència

Tipus de document
:   Ordre

Anàlisi jurídica

ORDRE de 10 de juliol de 1998, de les conselleries de Cultura, Educació i Ciència i d'Ocupació, Indústria i Comerç, per la qual es convoquen subvencions per a programes de garantia social. [1998/C5916]
  
La Llei Orgànica 1/1990, de 3 d'octubre d'Ordenació General del Sistema Educatiu (BOE de 4.10.90) establix en l'article 63.1 que els poders públics faran accions de caràcter compensatori, referents a les persones, grups i àmbits territorials que es troben en situacions desfavorables.
  
D'altra banda, l'article 23.2 de la mencionada llei orgànica, establix la necessitat d'organitzar programes específics de garantia social per als alumnes que no aconseguisquen els objectius de l'Educació Secundària, per tal de proporcionar-los una formació bàsica i professional que els permeta incorporar-se a la vida activa o prosseguir els estudis, i promoure la col·laboració de l'administració local amb les administracions educatives en el desenrotllament dels programes.
  
En eixe sentit l'article 18.2 del Decret 47/1992, de 30 de març, del Govern Valencià (DOGV de 6.04.92) disposa que la Conselleria de Cultura, Educació i Ciència, promourà la col·laboració amb altres administracions i institucions públiques o privades per a la seua realització i facilitarà els recursos materials i personals que contribuïsquen a l'eficàcia dels dits programes.
  
L'Ordre de 22 de març de 1994 de les conselleries d'Educació i Ciència i de Treball i Afers Socials (DOGV de 18.05.94), regula els programes de garantia social durant el període d'implantació anticipada del segon cicle de l'Educació Secundària, establint els seus objectius, els col·lectius a què es dirigixen i les modalitats d'actuació, atribuint a les conselleries d'Educació i Ciència i de Treball i Assumptes Socials la regulació específica de les condicions d'implantació dels diferents programes.
  
El Decret 4/1997, de 26 de febrer, del President de la Generalitat Valenciana, atribuïx a la Conselleria d'Ocupació, Indústria i Comerç les competències i funcions en matèria de Formació i Inserció Professional, anteriorment atribuïdes a la Conselleria de Treball i Afers Socials, suprimida pel Decret 25/1997, de 22 de febrer, del Govern Valencià.
  
Per tot això, a fi d'unificar esforços en la consecució dels objectius establits en la legislació vigent, les conselleries de Cultura, Educació i Ciència i d'Ocupació, Indústria i Comerç, fent ús de les facultats que ens conferix l'article 35 de la Llei 5/1983, de 30 de desembre, de Govern Valencià (DOGV de 30.12.83),
  
ORDENEM
  
TÍTOL I
  
Normes generals
  
Primer. Objecte i àmbit
  
1. Les Conselleries de Cultura, Educació i Ciència i d'Ocupació, Indústria i Comerç, dins dels límits pressupostaris aprovats a l'efecte, concediran subvencions destinades al finançament de programes de garantia social que s'ajusten als col·lectius i les modalitats definides en la present ordre.
  
2. Els programes de garantia social s'orientaran a la consecució dels següents objectius:
  
a) Ampliar la formació dels alumnes, de cara a l'adquisició de capacitats pròpies de l'ensenyament bàsic, per tal de permetre la seua incorporació a la vida activa i, si s'escau, prosseguir estudis especialment en la formació professional específica de grau mitjà, a través de la superació de la prova d'accés prevista en l'article 32.2 de la LOGSE.
  
b) Preparar-los per a l'exercici d'activitats professionals, en oficis o ocupacions adequades a les seues capacitats i expectatives personals.
  
c) Desenrotllar i consolidar la seua maduresa personal, a través de l'adquisició d'hàbits i capacitats que els permeten participar, com a treballadors i ciutadans responsables, en el treball i en l'activitat social i cultural.
  
3. Tots els programes regulats en la present Ordre tindran caràcter gratuït per als alumnes i les alumnes participants.
  
4. Els programes subvencionats hauran de realitzar-se dins de l'àmbit territorial de la Comunitat Valenciana, segons amb el que regula la present ordre.
  
Segon. Accions mereixedores de suport i naturalesa de les ajudes
  
Les ajudes previstes en la present disposició tindran la naturalesa jurídica de subvencions públiques i aniran destinades al finançament total o parcial dels programes de garantia social que es realitzen a la seua empara.
  
Tercer. Entitats promotores
  
Podran ser destinataris de les subvencions els ens territorials públics, mancomunitats i les entitats sense ànim de lucre.
  
Els qui aspiren a ser perceptors de les distintes ajudes hauran de reunir els requisits generals següents:
  
- Estar al corrent de les seues obligacions tributàries i de Seguretat Social en els termes establits per l'Ordre de la Conselleria d'Economia i Hisenda de 30 de maig de 1996 (DOGV, 21.06.96).
  
- Haver complit les obligacions adquirides en el supòsit d'haver percebut altres subvencions de la Generalitat Valenciana.
  
- Acreditar prou capacitat en mitjans materials, humans i organitzatius per a complir els objectius establits en el programa.
  
Les entitats sense ànim de lucre hauran d'acreditar documentalment estar inscrites en el registre corresponent.
  
Els programes hauran de ser organitzats pel propi sol·licitant, i no s'admetrà la subcontractació.
  
Quart. Difusió
  
Les entitats promotores faran constar en la publicitat (pòsters, cartells, tríptics, fullets informatius) i qualsevol campanya de premsa, oral o escrita, referida als programes de garantia social, la procedència de la subvenció, és a dir, de la Generalitat Valenciana i del Fons Social Europeu.
  
El material imprés s'ajustarà a les instruccions i als models que a l'efecte subministre la Direcció General de Formació i Inserció Professional o la Direcció General d'Ordenació i Innovació Educativa i Política Lingüística.
  
TÍTOL II
  
Procediment
  
Cinqué. Presentació de sol·licituds, documentació i termini
  
1. Les sol·licituds d'ajudes es formularan en els models normalitzats que seran proporcionats per les direccions territorials de Cultura i Educació i les àrees territorials de Treball de la Conselleria d'Ocupació, Indústria i Comerç, i tindran un termini de presentació de 20 dies naturals comptats a partir de l'endemà de la publicació de la present convocatòria en el Diari Oficial de la Generalitat Valenciana. Hauran de remetre's per a ser tramitades a les àrees territorials de Treball de la Conselleria d'Ocupació, Indústria i Comerç, o a la Conselleria de Cultura, Educació i Ciència, Direcció General d'Ordenació i Innovació Educativa i Política Lingüística, Àrea de Formació Professional (Programes de Garantia Social), sense perjuí del que establix l'article 38 de la Llei de Règim Jurídic de les Administracions Públiques i del Procediment Administratiu Comú.
  
2. Les sol·licituds de subvenció hauran d'anar acompanyades de la següent documentació:
  
- Documentació acreditativa i identificadora del sol·licitant i del seu representant legal.
  
- Document d'identificació fiscal del sol·licitant.
  
- Acreditació de la inscripció de l'entitat en el registre corresponent.
  
- En el cas que l'entitat promotora, siga una entitat territorial pública o mancomunitat, certificat de l'acord de l'òrgan competent que autoritze la sol·licitud: ple, comissió de govern o resolució de l'alcaldia.
  
- Dades de domiciliació bancària segons model facilitat a l'efecte (fitxa de manteniment de tercers).
  
- Certificat d'estar al corrent de les obligacions tributàries i de la Seguretat Social en els termes establits en l'Ordre de 30 de maig de 1996 de la Conselleria d'Economia i Hisenda (DOGV núm. 2.775), únicament quan la sol·licitant siga una entitat sense ànim de lucre.
  
- Projecte d'actuació, en suport magnètic i paper, en què es descriuran els següents apartats.
  
· Dades generals del programa: denominació, nombre d'hores, nombre d'alumnes i direcció del lloc on es farà.
  
· Objectius de l'acció a realitzar.
  
· Perfil d'accés dels candidats al programa.
  
· Característiques del col·lectiu.
  
· Contingut del programa.
  
· Professorat.
  
· Mitjans a utilitzar: instal·lacions, equip didàctic, material didàctic de consum, descripció de la inversió que se sol·licita.
  
· Cost del curs.
  
· Altres entitats o organismes que col·laboren en el finançament del programa.
  
- Acreditació del grau d'inserció laboral o reinserció educativa aconseguit en els dos últims exercicis, si s'escau.
  
No s'aportaran els tres primers documents anteriorment mencionats si estigueren ja en poder de la Conselleria de Cultura, Educació i Ciència o de la Conselleria d'Ocupació, Indústria i Comerç, per haver sigut aportats per al programa de garantia social en l'exercici anterior.
  
Quan la sol·licitud no reunisca els requisits assenyalats a l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'acompanye la documentació que segons esta ordre resulte exigible, la Direcció General d'Ordenació i Innovació Educativa i Política Lingüística de la Conselleria de Cultura, Educació i Ciència o l'Àrea de Treball de la Conselleria d'Ocupació, Indústria i Comerç que corresponga, requerirà l'interessat perquè en el termini de 10 dies esmene la falta o aporte els documents preceptius, indicant-li que si no ho fa se'l considerarà desistit de la seua petició i es procedirà a arxivar l'expedient sense més tràmit.
  
Sisé. Comissió Mixta i valoració de sol·licituds
  
1. La Comissió Mixta de Programes de Garantia Social realitzarà la proposta de resolució de les sol·licituds presentades, regint-se el seu funcionament pel règim previst per als òrgans col·legiats en el capítol II del títol II de la Llei 30/1992, de Règim Jurídic de les Administracions Públiques i del Procediment Administratiu Comú.
  
2. La seua composició serà la següent:
  
- President : el director general de Formació i Inserció Professional o la persona en qui delegue.
  
- Vicepresident: el director general d'Ordenació i Innovació Educativa i Política Lingüística o la persona en qui delegue.
  
- Vocals:
  
Hi haurà 12 vocals:
  
· Sis nomenats per la Direcció General de Formació i Inserció Professional de la Conselleria d'Ocupació, Indústria i Comerç, dels quals dos seran funcionaris o funcionàries de la mateixa Direcció General i quatre nomenats pel director general de Formació i Inserció Professional entre els membres del Comité d'Experts previst en l'article 6.2 de l'Ordre de 9 de desembre de 1997.
  
· Sis nomenats per la Direcció General d'Ordenació i Innovació Educativa i Política Lingüística de la Conselleria de Cultura, Educació i Ciència, dels quals dos seran funcionaris o funcionàries de la mateixa Direcció General i quatre nomenats pel director general d'Ordenació i Innovació Educativa i Política Lingüística entre el professorat dels distints cossos que impartixen la Formació Professional Específica.
  
- Secretari: exercirà les funcions de secretari un dels 12 vocals designats, que serà nomenat pel president de la Comissió Mixta de Programes de Garantia Social.
  
3. A les reunions de la Comissió podran assistir, amb veu però sense vot, representants dels sindicats més representatius, conforme a la legislació vigent.
  
4. La Comissió de Programes de Garantia Social, supervisarà inicialment el compliment dels requisits formals previstos en la present ordre i realitzarà la valoració formal i material de les sol·licituds presentades en funció dels següents criteris:
  
A) Avaluació formal:
  
a) Trajectòria de l'entitat en gestió d'inserció laboral o reinserció educativa.
  
b) Infraestructura docent de l'entitat.
  
c) Espectatives d'inserció laboral o educatives previstes en l'acció sol·licitada
  
B) Valoració material:
  
a) Continguts teòrics i pràctics.
  
b) Metodologia d'impartició.
  
c) Professorat.
  
5. Després de la valoració s'efectuaran les propostes oportunes de resolució atenent els criteris que conté i l'oportunitat de l'acció, que hauran d'estar suficientment motivades, i indicar els factors o criteris tinguts en compte en la valoració i en la seua aplicació concreta.
  
6. L'avaluació de les sol·licituds es farà segons els criteris de valoració que figuren a l'annex III de la present convocatòria.
  
7. La comissió de valoració determinarà el mòdul econòmic que s'aplicarà a cada acció formativa, tant en la primera com en la segona fase.
  
8. La comissió mixta és també, l'òrgan competent per a proposar la denegació de les ajudes en la segona fase, en el supòsit que hi haja algun incompliment greu durant la primera fase del programa de garantia social.
  
Seté. Resolució
  
1. Les resolucions de concessió de les subvencions es dictaran en dues fases, segons el que s'establix en la disposició addicional primera de la present ordre, i correspondrà resoldre en la primera al director general d'Ordenació i Innovació Educativa i Política Lingüística, per delegació del conseller de Cultura, Educació i Ciència.
  
La segona fase dels programes de garantia social serà resolta pel director general de Formació i Inserció Professional per delegació del conseller d'Ocupació, Indústria i Comerç, en els termes i condicions que establix la disposició addicional primera de la present convocatòria.
  
2. Les resolucions contindran les dades relatives a cada programa: denominació, número d'expedient, entitat subvencionada, lloc on es farà el programa, duració horària, nombre d'alumnes i quantia de la subvenció.
  
3. Les resolucions es notificaran als interessats en els termes previstos en l'article 58 de la Llei 30/1992, de Règim Jurídic de les Administracions Públiques i del Procediment Administratiu Comú.
  
4. El termini màxim de resolució serà, per a la primera fase, de dos mesos des de l'endemà de la finalització del termini de presentació d'instàncies.
  
5. Si transcorre el termini sense que haja recaigut cap resolució s'entendrà desestimada la sol·licitud de concessió d'ajuda en els termes previstos en els articles 43 i 44 de la Llei 30/1992, de Règim Jurídic de les Administracions Públiques i del Procediment Administratiu Comú.
  
Els actes administratius presumptes es podran fer valdre segons el que establix l'article 44 de la Llei de Règim Jurídic de les Administracions Públiques i del Procediment Administratiu Comú.
  
6. Contra les resolucions dels directors generals que posen fi a la via administrativa, podrà interposar-se, després de la comunicació a l'òrgan resolutori, recurs contenciós administratiu, en el termini de dos mesos a comptar de l'endemà de la publicació i/o notificació de les resolucions.
  
Huité. Obligacions de les Entitats Promotores
  
Són obligacions de les entitats promotores:
  
a) Realitzar el programa de garantia social segons els requisits i les condicions que figuren en l'ordre de convocatòria, en la resolució d'aprovació, i en allò que no contradiga cap de les anteriors, en el projecte d'actuació.
  
Davant qualsevol variació substancial en el contingut del programa haurà de demanar-se autorització a l'administració que la va concedir i, només en el cas que hi haja aprovació expressa, emesa per escrit en el termini dels 30 dies següents a la data de presentació de la sol·licitud d'autorització, podrà executar-se el projecte conforme a les condicions de la sol·licitud cursada.
  
b) Aportació dels recursos necessaris per al desplegament del programa, segons l'ordre de convocatòria, la resolució d'aprovació i el projecte d'actuació presentada.
  
c) Justificació, davant l'administració que la va concedir, de l'adscripció dels fons subvencionats als fins per als quals van ser atorgats, en els termes de l'article 47 del Text Refós de la Llei d'Hisenda Pública de la Generalitat Valenciana, i en els terminis que establix l'apartat 10 de la present ordre.
  
d) Subjecció de l'entitat promotora a la supervisió dels programes per personal de les respectives conselleries i a les actuacions de control financer que legalment corresponguen.
  
e) Aportació, després de la finalització del projecte, de la memòria de l'acció formativa, segons el que preveu l'apartat 24.1 de la present convocatòria.
  
f) Comunicar a la Conselleria de Cultura, Educació i Ciència i a la Conselleria d'Ocupació, Indústria i Comerç la concessió de qualssevol altres subvencions o ajudes que, amb la mateixa finalitat, els siga atorgada per una altra administració o ens públic o privats.
  
g) No percebre cap quantitat de l'alumnat participant en l'acció subvencionada.
  
Nové. Costos elegibles per als beneficiaris
  
1. Els costos elegibles es distribuiran en:
  
Part A. Despeses de personal formador.
  
La contractació laboral dels formadors indicats en l'apartat 19 de la present ordre serà per un mes més de la duració del programa. El mes de contractació sense docència haurà de repartir-se entre la primera quinzena de setembre de 1998 per a realitzar les tasques prèvies a l'inici de l'acció formativa (el 15 del dit mes) tals com entrevistes a l'alumnat i matriculació i la segona quinzena de juny de 1999 per a omplir la documentació de finalització.
  
En el present apartat es podran imputar els següents costos:
  
- Salaris del professorat.
  
- Despeses de Seguretat Social a càrrec de l'entitat promotora quan haja contractat els professors per compte alié, amb obligació de la seua afiliació i/o alta en la Seguretat Social.
  
Únicament s'admetran justificants de pagament a persones físiques, tant si el servei ha sigut prestat pel personal de la pròpia entitat promotora, com si s'ha contractat una prestació de servicis professionals amb persones alienes a ella.
  
Part B. Despeses d'organització o institucionals.
  
Es podran imputar al present apartat les següents despeses:
  
- Despeses d'assegurances d'accidents de l'alumnat, que comprendrà l'accident in itinere i els succeïts en les pràctiques no laborals.
  
- Despeses per assegurança de responsabilitat civil de formadors i alumnat.
  
- Despeses de personal directiu i administratiu atribuïbles a l'acció formativa. La contractació dels professionals que tinguen intervenció en l'acció formativa per a tasques de coordinació, assessorament i administració haurà de justificar-se en el projecte indicant-se els costos que s'imputen a càrrec del programa que, en tot cas, no superaran el 20% de l'import concedit en la part B per resolució.
  
- Material consumible adquirit per al desenrotllament de la docència no recuperable a la finalització del programa de garantia social, i relatiu a les distintes àrees que integren l'acció formativa. El mínim a justificar pel concepte serà el 60% de l'import concedit per a la part B.
  
- Despeses generals: en l'apartat s'inclouen:
  
· Despeses de publicitat dels programes de garantia social, que responguen a les actuacions realitzades en compliment del que disposa l'apartat 4 de la present ordre.
  
· Despeses de lloguers, tant d'instal·lacions com de maquinària lligada directament a la docència
  
· Despeses d'energia elèctrica, combustible i, en general, manteniment de les instal·lacions i equips docents.
  
· Despeses de comunicació (fax, telèfon, connexió a Internet, etc.), fins a un màxim del 5% de la part B.
  
- Altres costos, en particular:
  
· Compra de material didàctic.
  
· Despeses de traducció de materials d'ensenyament.
  
· Despeses de recopilació i impressió de materials d'ensenyament.
  
Part C. Ajudes als alumnes i les alumnes.
  
En el present apartat s'imputaran les ajudes per assistència per import de fins a 500 pessetes per alumne o alumna i dia assistit. Per a percebre la mencionada ajuda els alumnes hauran d'haver finalitzat la fase corresponent del programa.
  
Part D. Inversions.
  
Es podran imputar les despeses en instal·lacions, i material inventariable, només realitzables en la primera fase i a càrrec de la subvenció de l'exercici de l'any 1998.
  
Els programes que donen continuïtat als implantats en el curs 1997/98 podran sol·licitar fins a un màxim de 750.000 pessetes per a completar l'equipament.
  
Els programes de nova implantació podran sol·licitar un màxim de 1.750.000 pessetes en el present apartat.
  
Qualsevol tipus d'inversions que se sol·liciten hauran de tindre una relació directa amb l'especialitat sol·licitada i detallar-se en el projecte d'actuació.
  
2. Concurrència de subvencions.
  
En cap cas l'import de l'ajuda podrà ser de tal quantia que, aïlladament, o en concurrència amb subvencions o ajudes d'altres administracions públiques, o d'altres ens públics o privats, supere el cost de l'acció a fer per l'entitat promotora. En el cas de rebre subvencions o ajudes per a l'acció formativa, el representant de l'entitat en certificarà la quantitat i l'origen.
  
Deu. Pagament de la subvenció
  
1. Pagament de la subvenció corresponent a la primera fase:
  
La primera fase comprén des del començament del programa, el 15 de setembre de 1998, fins al 31 de desembre de 1998.
  
a) Costos imputables a les despeses de funcionament de la primera fase (capítol IV) indicats com a parts A, B i C en l'apartat 9.1 de la present ordre.
  
Després de començar l'acció formativa, i complir l'entitat l'obligació d'aportar la documentació d'inici prevista en l'apartat 19 de la present ordre, es podrà procedir al pagament d'un 40% de la subvenció concedida corresponent al capítol IV, despeses de funcionament.
  
En virtut del que establix l'article 47 bis del Text Refós de la Llei d'Hisenda Pública, introduït per la Llei 8/1995 de 29 de desembre de 1995, l'entitat sol·licitant haurà de garantir el dit avançament a través de l'aportació d'aval bancari. Tot això, sense perjuí del que disposa la normativa específica d'aplicació a les entitats locals en matèria de prestació de garanties. En tot cas, l'aval haurà d'estar constituït amb renúncia al benefici d'exclusió o amb caràcter solidari.
  
El percentatge restant de la subvenció en concepte de capítol IV (60%) es farà efectiu en finalitzar la primera fase i després de la presentació, per part de l'entitat promotora del programa, de la declaració de despeses, firmada pel representant de l'entitat i la justificació de les despeses indicades en la declaració anterior. La dita justificació de despeses haurà de realitzar-se abans del 8 de gener de 1999.
  
Les entitats territorials públiques i mancomunitats podran presentar declaració de costos socials i nòmines corresponents al mes de desembre, a través d'un escrit del secretari municipal en què queden expressades les quantitats exactes a l'efecte i el compromís de presentar els corresponents documents compulsats abans del 10 de febrer següent. En el cas de les entitats sense ànim de lucre, la dita declaració la realitzarà el representant de l'entitat.
  
b) Costos imputables a les transferències de capital (inversions, capítol VII) indicats com a punt D en l'apartat 9.1 de la present ordre.
  
El pagament de les subvencions atorgades en concepte d'inversions, capítol VII, es realitzarà contra la certificació de l'obra o factura de l'adquisició d'equipament, expedida pel tècnic competent. L'entitat haurà d'aportar una memòria d'actuacions en la sol·licitud de subvenció, comprometent-se a realitzar les inversions dins de l'exercici 1998 i justificar-les abans del 31 d'octubre de 1998.
  
2. Pagament de la subvenció corresponent a la segona fase.
  
Esta fase comprén des de l'1 de gener de 1999 fins a la finalització del programa, la data límit de la qual s'establix el 15 de juny de 1999. En esta fase no es preveuen les despeses d'inversió i per això tot el procediment anirà referit a despeses corrents.
  
Les ajudes corresponents a la segona fase seran lliurades en els termes que establirà la resolució d'aprovació de la Conselleria d'Ocupació, Indústria i Comerç, després de justificar la primera fase i vist l'informe que, sobre la correcta realització de la primera fase, porte a terme la inspecció educativa. La resolució s'emetrà de forma automàtica després de complir-se satisfactòriament els requisits indicats anteriorment i segons el que establix la disposició addicional primera de la present ordre.
  
Onze. Minoracions i resolució de l'ajuda concedida
  
1. L'alteració d'alguna de les característiques del projecte aprovat, l'incompliment de condicions i terminis establits en la resolució, la falta de justificació de les despeses efectivament realitzades i la concessió, posteriorment a la presentació de la sol·licitud, d'altres ajudes públiques que en el seu conjunt excedisquen dels límits establits, podrà donar lloc a la minoració de la subvenció concedida.
  
En especial, a la vista de la documentació presentada, relativa al programa fet per l'entitat, es procedirà a la minoració de la subvenció concedida en els següents supòsits:
  
- No haver-se impartit la totalitat de les hores lectives aprovades per resolució.
  
- Per baixes dels alumnes. Es realitzarà la minoració per este concepte en la segona fase del programa de garantia social, segons els següents criteris:
  
· Fins al 31 de gener de 1999, quan es produïsca una disminució del nombre d'alumnes, l'entitat haurà de donar d'alta nous participants, fins a completar el nombre d'alumnes que establisca la resolució de concessió d'ajudes. En cas de no efectuar-lo, s'aplicarà la minoració proporcional corresponent en la Part A i en la Part B de la subvenció.
  
· Si a partir de l'1 de febrer de 1999, inclusivament, es produïra una disminució del nombre d'alumnes no imputable a l'entitat, només es minorarà la part B del mòdul econòmic des de la tercera baixa inclosa. No s'aplicarà cap minoració quan l'abandó de l'alumne, en la segona meitat del curs, es dega a contractació degudament acreditada, que podrà ser-ho a través de declaració responsable on conste el nom de l'empresa, la data de contractació i el nombre patronal, extrems que poden ser comprovats per l'administració.
  
- Per no haver-se justificat en els termes establits en la present ordre i en la resolució de concessió d'ajudes la totalitat dels despeses degudes, dins del termini establit.
  
- Per no haver-se acreditat íntegrament el compromís d'inserció assumit per l'entitat, es podrà procedir a la minoració proporcional al grau d'incompliment de fins a un 50% de la subvenció concedida per a les parts A i B, tant en la primera com en la segona fase.
  
2. L'incompliment pel beneficiari de qualsevol dels requisits, condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació de l'acció, donarà lloc a la incoació per l'òrgan competent per a la concessió de les ajudes del corresponent expedient, que podrà finalitzar, si és procedent, amb la resolució de la subvenció i l'obligació de reintegrar les quantitats indegudament percebudes i l'interés de demora, des del moment del pagament de la subvenció. En la tramitació del procediment es garantirà en tot cas el dret de l'interessat a l'audiència.
  
En especial, es podrà resoldre la subvenció concedida, en els següents supòsits d'incompliment per part de l'entitat:
  
- Incompliment de la finalitat per a la qual la subvenció va ser concedida, o de les condicions imposades per a la seua concessió en l'aprovació de la programació.
  
- Percepció per part de l'entitat beneficiària de qualsevol quantitat econòmica procedent de l'alumnat participant en els cursos.
  
- La falsedat de les dades contingudes en la declaració prevista en l'apartat 10.1 de la present ordre.
  
- Qualsevol altre motiu que perjudique el fi últim per què la subvenció haja sigut concedida i, en particular, l'incompliment dels criteris emanats de la present ordre.
  
TÍTOL III
  
Normes relatives als programes de garantia social
  
CAPÍTOL I
  
Disposicions generals
  
Dotze. Alumnes
  
1. Els destinataris dels programes, que seran en tot cas joves que no hagen complit 22 anys abans de començar el programa i que en complisquen almenys 16, l'any natural del seu inici, hauran de complir alguna de les següents condicions:
  
Col·lectiu 1. Joves escolaritzats en el marc de la implantació anticipada de la LOGSE que es troben en una de les dues situacions:
  
a) Alumnes que han accedit a un programa de diversificació curricular, i segons l'equip educatiu que els atén, no estan en condicions d'aconseguir els objectius de l'etapa per eixa via.
  
b) Excepcionalment, alumnes als quals no els haja sigut possible accedir a un programa de diversificació i es troben, segons l'equip educatiu, en greu risc d'abandonament escolar.
  
En els dos casos, l'accés als programes de garantia social es realitzarà prèvia avaluació psicopedagògica efectuada pel Servei Psicopedagògic Escolar i/o gabinet psicopedagògic autoritzat, després d'escoltar els alumnes i, si s'escau, els seus pares i mares o representants legals, i acompanyat de l'informe favorable de la Inspecció Educativa.
  
Col·lectiu 2. Joves desescolaritzats que no tinguen la titulació acadèmica de graduat escolar o que, havent assolit esta titulació, no hagen aconseguit el títol de Formació Professional de primer grau, i que configuren col·lectius amb risc d'inadaptació social.
  
Col·lectiu 3. Joves internats en institucions penitenciàries.
  
Col·lectiu 4. Alumnes amb necessitats educatives especials que hagen cursat l'escolarització bàsica, tant en centres ordinaris, com en centres d'Educació Especial, que tinguen un nivell d'autonomia personal i social que els permeta accedir i mantindre un lloc de treball.
  
2. En la modalitat formació - ocupació establida en l'apartat 17, i per al supòsit d'alumnes que complisquen 16 anys l'any natural que comencen el programa, es farà el que disposa l'article 6 del Text Refós de la Llei de l'Estatut dels Treballadors (Reial Decret 1/1995, de 24 de març - BOE del 29 de març).
  
Tretze. Quantia de la subvenció
  
La subvenció a concedir en l'apartat de transferències corrents (capítol IV), tant en la primera com en la segona fase del programa de garantia social, s'establirà segons els mòduls econòmics següents:
  
a) Per als col·lectius 1, 2 i 3 previstos en l'apartat 12.1 de la present ordre:
  
- Part A: un màxim de 300 pessetes per hora i alumne/na.
  
- Part B: un màxim de 250 pessetes per hora i alumne/na.
  
- Part C: un màxim de 1.132.500 pessetes per projecte.
  
- Part D:
  
· Un màxim d'1.750.000 pessetes per projecte nou.
  
· Un màxim de 750.000 pessetes per projecte de continuïtat
  
b) Per al col·lectiu 4 de l'apartat 12.1 de la present convocatòria:
  
- Part A: un màxim de 450 pessetes per hora i alumne/na.
  
- Part B: un màxim de 250 pessetes per hora i alumne/na.
  
- Part C: un màxim d'1.132.500 pessetes per projecte.
  
- Part D:
  
· Un màxim d'1.750.000 pessetes per projecte nou.
  
· Un màxim de 750.000 pessetes per projecte de continuïtat
  
CAPÍTOL II
  
Normes relatives a la realització dels
  
programes de garantia social
  
Catorze. Selecció de l'alumnat
  
1. Les entitats promotores seguiran els criteris que s'establisquen en les instruccions de funcionament de la Direcció General d'Ordenació i Innovació Educativa i Política Lingüística referent a la selecció i matrícula de l'alumnat.
  
En tot cas hauran de tindre en compte:
  
a) L'atenció prioritària de joves desescolaritzats i desescolaritzades i sense cap titulació acadèmica i/o professional que els possibilite la seua inserció en la vida activa o la continuació d'estudis.
  
b) La inclusió en els programes de joves amb problemàtica social, en situació de risc o exclusió social per al qual es procurarà una ràtio en el grup matriculat, degudament compensada, que possibilite l'eficàcia de l'acció formativa.
  
c) L'atenció a joves escolaritzats (col·lectiu 1) s'efectuarà després que s'hagen beneficiat de totes les mesures possibles d'atenció a la diversitat en el seu propi centre d'origen. Els programes de garantia social no han de constituir una via d'eixida prematura del sistema educatiu per a alguns alumnes, per això per al seu accés a un programa haurà de seguir-se el procés indicat en l'apartat 12.1 de la present ordre.
  
d) Que les característiques i aptituds de cada alumne o alumna s'adeqüen a les condicions de l'especialitat formativa del programa i a aquelles altres que l'aprenentatge i l'exercici de determinat ofici requerisquen, sense que hi haja, per això, incompatibilitat o impossibilitat real per a l'exercici, o l'aprenentatge, de la professió.
  
e) Que per a la matrícula d'alumnes amb necessitats especials s'aportarà, necessàriament i en tot cas, un certificat actualitzat del seu grau de minusvalidesa i un informe expedit pel servei psicopedagògic escolar i/o gabinet psicopedagògic autoritzat on queden arreplegades les necessitats educatives especials que té l'alumne o alumna per tal de realitzar l'adequada orientació i assegurar que el programa triat és el més adequat. Es tindrà, per tant, en compte la seua discapacitat, nivell d'autonomia personal i social de manera que la participació en el programa de garantia social li permeta accedir i mantindre un lloc de treball.
  
2. Excepcionalment, i previ l'informe favorable de la inspecció educativa, la direcció territorial de Cultura i Educació corresponent podrà autoritzar la inclusió en els programes de garantia social d'aquells alumnes que hagen participat en alguna de les accions formatives de cursos anteriors sense haver aconseguit els objectius previstos pel programa.
  
Quinze. Composició dels grups
  
Els programes es faran en grups de 15 alumnes, per a joves pertanyents als col·lectius 1, 2 i 3 previstos en l'apartat 12.1 de la present ordre. Quan en algun dels grups s'integren alumnes amb necessitats educatives especials, no podran incorporar-se per programa, més de tres alumnes de les dites característiques.
  
Generalment, el nombre mínim d'alumnes per a iniciar l'acció formativa serà de 10.
  
Els programes destinats exclusivament a alumnes amb necessitats educatives especials, col·lectiu 4, es desenrotllaran en grups de 10 i no es prodrà iniciar l'acció formativa tenint menys de 5 alumnes.
  
Setze. Estructura dels programes
  
1. Els programes de garantia social tindran una duració de 30 hores setmanals, i l'estructura que es definix a continuació:
  
- Àrea de Formació Professional Específica: entre 15 i 18 hores setmanals.
  
- Àrea de Formació i Orientació Laboral: entre 2 i 3 hores setmanals.
  
- Àrea de Formació Bàsica: entre 6 i 9 hores setmanals.
  
- Activitats complementàries: entre 1 i 3 hores setmanals.
  
- Tutoria: entre 1 i 2 hores setmanals.
  
2. L'estructura dels programes de garantia social desenrotllarà els següents objectius:
  
L'àrea de Formació Professional Específica tindrà per finalitat preparar els alumnes per a la incorporació a la vida activa en l'exercici de llocs de treball que no requerisquen el títol de tècnic o tècnica de Formació Professional de grau mitjà, i comprendrà les activitats pràctiques i els continguts necessaris per a adquirir els coneixements i les capacitats corresponents. Per tal de facilitar l'acreditació i la revalidació, si és procedent, amb la formació professional específica d'altres tipus d'oferta, els seus continguts s'organitzaran adoptant una estructura modular.
  
L'àrea de Formació i Orientació Laboral estarà encaminada a familiaritzar l'alumne i l'alumna respecte del marc legal de condicions de treball i de relacions laborals de l'àmbit professional de què es tracte i a dotar-lo dels recursos i de l'orientació necessària per a la recerca d'un lloc de treball i per a l'autoocupació.
  
L'àrea de Formació Bàsica tindrà per finalitat oferir als alumnes la possibilitat d'adquirir o consolidar els coneixements i les capacitats bàsiques, relacionats amb els objectius i continguts de l'ensenyament obligatori que són necessaris per a aconseguir la seua inserció social i laboral satisfactòria i, si cal, per a la continuació dels seus estudis, especialment en els cicles formatius de formació professional de grau mitjà. Per això es procurarà que els continguts i la metodologia s'adapten a les condicions i expectatives particulars de cada alumne i alumna.
  
Les activitats complementàries tindran per objecte oferir als alumnes i alumnes la possibilitat de mantindre activitats esportives i culturals que, al mateix temps que contribuïsquen a la consecució de les finalitats dels programes de garantia social, afavorisquen l'adquisició d'hàbits positius en relació al gaudi de l'oci i temps lliure. Les activitats es programaran en funció de les característiques de cada grup d'alumnes i alumnes i, sempre que siga possible, amb la seua participació.
  
L'acció tutorial constituïx un element inherent a l'activitat educativa i es farà permanentment al llarg de tot el procés formatiu dels joves. L'acció inclourà activitats completes de grup, en l'horari establit, objectius i continguts que faciliten el desenrotllament personal, especialment referents a aspectes tals com l'autoestima i la motivació, la cooperació, integració i implicació social i l'adquisició d'habilitats socials i d'autocontrol.
  
3. Les modalitats 1 i 2 descrites en l'apartat 17 de la present ordre, adaptaran convenientment el temps assignat a l'àrea de Formació Professional Específica, en funció de les hores del contracte de treball, o de les hores destinades a pràctiques en empreses.
  
Tant l'horari com el calendari de les pràctiques en la modalitat 2 es confeccionaran de comú acord entre l'entitat promotora del programa i les empreses col·laboradores en l'execució de les pràctiques, i es farà constar en la programació general d'inici del curs.
  
Les pràctiques es realitzaran, preferentment, en dates compreses entre l'1 de febrer i el 30 de maig de 1999 i la seua duració màxima serà de 150 hores per alumne i alumna.
  
El temps que els alumnes i les alumnes dediquen a les pràctiques formatives en centres de treball, es computarà, a efectes de l'àrea de Formació Professional Específica, com a Mòdul de Pràctiques, i es farà constar d'esta manera en el certificat final.
  
L'equip docent realitzarà la programació detallada de les pràctiques i velarà per la seua correcta realització.
  
El seguiment i qualificació correrà molt especialment a càrrec del tutor o tutora de pràctiques (preferentment l'expert/ta en l'especialitat impartida).
  
La programació de les pràctiques serà realista i adaptada a les possibilitats del col·lectiu de cada programa i caldrà identificar clarament les tasques i activitats formativoproductives relacionades amb els seus objectius i continguts.
  
Els programes destinats exclusivament alumnes i alumnes amb necessitats educatives especials, adequaran les àrees de Formació Bàsica i de Formació i Orientació Laboral a les possibles ocupacions en què s'hagen de col·locar. En qualsevol cas, en els programes, es dedicarà especial atenció a l'entrenament de tasques d'autocura, autonomia personal i hàbits de treball.
  
4. La duració de les accions formatives, objecte de la present convocatòria d'ajudes, serà d'un total de 900 hores, distribuïdes en jornades de 6 hores diàries, preferentment en jornada partida, de dilluns a divendres, entre el 15 de setembre de 1998 i el 15 de juny de 1999. En la primera fase, des del 15 de setembre fins al 31 de desembre de 1998, s'impartiran un total de 350 hores, i correspondran a la segona fase, des de l'1 de gener fins al 15 de juny de 1999, un total de 550 hores.
  
Dèsset. Modalitats
  
Les modalitats dels programes a què es destinen les ajudes regulades en la present ordre, que tindran sempre com a referent la connexió amb el món del treball, es configuraran de la forma següent:
  
- Modalitat 1. Formació-ocupació, quan l'àrea de Formació Professional Específica incorpore la realització d'un treball productiu en relació al seu àmbit professional, a través d'un contracte de treball.
  
- Modalitat 2. Formació amb pràctiques en empreses, quan l'Àrea de Formació Professional Específica incloga la realització de pràctiques formatives en centres de treball.
  
- Modalitat 3. Formació amb pràctiques en el propi centre, quan tota la formació teoricopràctica es realitze en exclusiva en el propi centre formatiu.
  
Díhuit. Personal formador
  
1. L'equip docent base estarà constituït per:
  
- Un expert o experta acreditat en l'àrea de Formació Professional Específica.
  
- Un mestre o mestra de Primària que s'encarregarà d'impartir l'àrea de la Formació Bàsica.
  
L'equip docent se corresponsabilitzarà de la formació i orientació laboral, tutoria, activitats complementàries, seguiment i avaluació dels joves al llarg del programa.
  
En les modalitats 1 i 2 previstes en l'apartat 17 de la present ordre es realitzarà un seguiment, per part del dit equip, en els mateixos centres de treball on els alumnes i les alumnes realitzen les pràctiques o en els centres de treball en què estiguen contractats, per tal de verificar el compliment dels objectius del programa.
  
2. L'ampliació de l'equip de base serà optativa per part de cada entitat i estarà en funció de la inclusió i participació en el programa d'altres professionals en tasques d'especialització i assessorament.
  
3. En els programes en què participen alumnes amb necessitats especials es podrà disposar de la intervenció d'altres professionals en funció de les característiques d'aquells, fent-ho constar en el projecte d'actuació. La Formació Bàsica dels programes, serà impartida preferentment per un mestre o mestra especialista en Educació Especial. Així mateix, podran formar part de l'equip educatiu altres professionals (psicòlegs/psicòlogues, pedagogs/gues, treballadors/res educadors/res socials) sempre que el projecte educatiu ho justifique.
  
Denou. Inici del Programa
  
1. La presentació de la documentació d'inici es farà al llarg de la segona quinzena del mes de setembre i començarà l'acció formativa el 15 del dit mes.
  
La documentació d'inici és la següent:
  
- Relació de participants en el programa.
  
- Documentació justificativa d'haver subscrit i pagada l'assegurança d'accidents i de responsabilitat civil.
  
- Fotocòpia compulsada de la documentació acreditativa de la titulació i/o experiència professional de l'equip docent.
  
- Ompliment de l'annex i a l'ordre.
  
- Per a programes dedicats exclusivament l'atenció d'alumnes amb necessitats especials o d'integració de fins a un màxim de tres d'ells, es necessitaran els certificats de minusvalidesa, i informes psicopedagògics originals o compulsats de data no anterior a sis mesos comptats des de la publicació de l'ordre de convocatòria.
  
2. L'assegurança d'accidents dels alumnes comprendrà almenys la següent cobertura:
  
- Assistència mèdica, farmacèutica i hospitalària per quantia il·limitada de qualsevol accident durant l'horari de desplegament del programa, incloent el temps necessari per al desplaçament de l'alumne des de la seua residència habitual al lloc d'impartició. El desplaçament haurà de cobrir qualsevol mitjà de locomoció.
  
- Indemnització mínima de 2.000.000 de pessetes per mort i de 4.000.000 per invalidesa permanent derivats d'un accident en el desplegament del programa o en el desplaçament.
  
- Indemnització diària a l'alumne derivada d'un accident en el desplegament del programa que produïsca una impossibilitat d'assistència. El període serà des del seté dia de baixa i fins a un màxim d'un any. La indemnització mínima serà de 1.100 pessetes diàries.
  
L'entitat estarà obligada a mantindre la cobertura en l'assegurança d'accidents durant tot el període de desplegament del programa en què l'alumne romanga d'alta.
  
Vint. Programacions didàctiques
  
1. Les programacions didàctiques de les àrees i activitats compreses en els programes, han d'estar articulades prenent com a eix vertebrador els mòduls continguts en l'àrea de Formació Professional Específica i el treball exercit al lloc productiu si la modalitat seleccionada ho comporta. Estes programacions es presentaran a la direcció territorial de Cultura i Educació - unitat d'inspecció educativa abans del 20 d'octubre de 1998. Podran ser reelaborades per l'equip educatiu al llarg del curs, i, en tal cas, hauran de ser presentades amb les variacions a les conselleries de Cultura, Educació i Ciència i d'Ocupació, Indústria i Comerç.
  
2. Les conselleries de Cultura, Educació i Ciència i d'Ocupació, Indústria i Comerç assessoraran les entitats promotores, en l'elaboració dels projectes d'actuació i les programacions, i aportaran la documentació de suport que calga.
  
Vint-i-u. Control del desplegament del programa
  
1. Les entitats promotores donaran compte mensualment de les altes i baixes de l'alumnat a la Direcció General d'Ordenació i Innovació Educativa i Política Lingüística, a la inspecció educativa i a les àrees territorials de Treball.
  
2. Únicament s'acceptarà la incorporació de nous alumnes fins al 31 de gener de 1999.
  
3. El seguiment i supervisió dels programes estarà a càrrec al llarg de tota l'acció formativa, de personal de les dues conselleries.
  
Vint-i-dos. Avaluació dels alumnes
  
1. L'avaluació dels alumnes serà contínua, prendrà com a referència els objectius establits per l'equip educatiu en les programacions didàctiques de les àrees i seguirà les pautes marcades per la mencionada instrucció que, oportunament, dictarà la Direcció General d'Ordenació i Innovació Educativa i Política Lingüística de la Conselleria de Cultura, Educació i Ciència.
  
Es realitzarà una avaluació inicial en què s'estudie el nivell d'accés de l'alumnat, pel que fa a actituds, capacitats i coneixements bàsics, de forma que el procés d'ensenyament puga adquirir el caràcter individualitzat que els programes requerixen.
  
2. Durant el programa, cada professor farà el seguiment i avaluació del component formatiu que impartisca, deixant constància per escrit, dels resultats de la dita avaluació contínua en les sessions de seguiment i avaluació que l'equip educatiu realitzarà periòdicament, coordinades pel tutor. L'avaluació final, resultat del seguiment i l'avaluació de tot el procés formatiu, podrà ser supervisada per les conselleries d'Ocupació, Indústria i Comerç i de Cultura, Educació i Ciència, podent presidir la sessió d'avaluació, personal al seu servici.
  
Vint-i-tres. Sobre la qualitat de la docència
  
Durant la impartició de cada programa es demanarà la visió de l'alumnat sobre la docència que està rebent. L'entitat subvencionada facilitarà l'accés i la realització de les proves oportunes, i serà informada del contingut i resultat de les proves.
  
Vint-i-quatre. Finalització del programa.
  
1. En el termini de 15 dies naturals des de la finalització de cada programa, l'entitat promotora presentarà una memòria de l'acció formativa, l'esquema de la qual s'inclou en l'annex II. Una còpia es farà arribar a la inspecció educativa i una altra còpia a l'àrea territorial de Treball de la Conselleria d'Ocupació, Indústria i Comerç que corresponga.
  
2. Les conselleries de Cultura, Educació i Ciència i d'Ocupació, Indústria i Comerç, a través de les direccions territorials de Cultura i Educació i de l'Àrea Territorial de Treball corresponent, emetran un certificat a tots els alumnes que hagen participat en el programa, en què constaran, per a les àrees de Formació Bàsica i de Formació i Orientació Laboral i per a cada un dels mòduls de l'àrea de Formació Professional Específica, el nombre total d'hores cursades i les qualificacions obtingudes. Les qualificacions s'expressaran per mitjà d'una escala numèrica d'1 a 10, sense decimals, considerant-se positives les qualificacions iguals o superiors a 5.
  
A efectes d'avaluació i certificació, el treball al lloc productiu es comptabilitzarà en l'Àrea de Formació Professional Específica.
  
3. Les qualificacions a què fan referència els apartats anteriors seran tingudes en compte, als efectes que en cada cas es determinen, en l'avaluació de la prova d'accés als cicles formatius de Formació Professional de grau mitjà prevista en l'article 32.2 de la Llei d'Ordenació General del Sistema Educatiu i segons el que establix sobre això l'apartat 4.5 de l'annex B de l'Ordre de 6 de maig de 1997 per la qual es regulen les proves d'accés als cicles formatius de grau mitjà.
  
DISPOSICIONS ADDICIONALS
  
Primera
  
L'import global màxim que podrà destinar-se al finançament dels programes de garantia social regulats en la present ordre serà de 2.432.759.278 de pessetes, distribuïdes en dues fases:
  
- La primera fase es finançarà a càrrec de les línies 4.07 i 7.01 de la secció, servei i programa 76.43.528.87 de la Conselleria de Cultura, Educació i Ciència, dotades per un import màxim de 585.518.790 de pessetes del capítol IV, i per un import de 127.585.448 de pessetes del capítol VII, dels pressupostos de 1998.
  
- La segona fase dels programes de garantia social, es realitzarà durant el primer semestre de l'exercici de 1999, i serà finançada per la Conselleria d'Ocupació, Indústria i Comerç amb una quantia màxima de 414.485.613 de pessetes i estarà condicionada a la correcta realització de la primera fase, així com a l'existència de consignació pressupostària suficient en el dit exercici. Es podran imputar en el present cas les despeses realitzades des de l'1 de gener de 1999. La consignació es publicarà en una ordre en el Diari Oficial de la Generalitat Valenciana.
  
L'específica consignació pressupostària destinada a la segona fase, el seu efectiu atorgament, la forma en què es produïsquen els lliuraments i la seua justificació quedaran condicionats, en tot cas, a la normativa pressupostària vigent per a l'exercici 1999 i, si cal, a la normativa que dicte la Conselleria d'Ocupació, Indústria i Comerç. El sol fet de la concessió de la subvenció per a la primera fase, no comporta cap obligació per a la Generalitat Valenciana pel que fa al finançament de la segona fase.
  
Segona
  
En el cas que els documents que han d'acompanyar la demanda de concessió de les ajudes ja estigueren en poder de qualsevol òrgan de l'administració actuant, el sol·licitant podrà acollir-se al que establix l'apartat f de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data i l'òrgan o dependència en què van ser presentats o, si cal, emesos i que no hagen transcorregut més de cinc anys des de la finalització del procediment a què corresponguen.
  
En els supòsits d'impossibilitat material d'obtindre el document, l'òrgan competent podrà requerir al sol·licitant la seua presentació o, si no n'hi ha, l'acreditació per altres mitjans dels requisits a què es referix el document.
  
DISPOSICIONS FINALS
  
Primera
  
Es delega en els directors generals de Formació i Inserció Professional i d'Ordenació i Innovació Educativa i Política Lingüística la competència per a dictar les resolucions de concessió de les ajudes segons el que preveu la present ordre.
  
Segona
  
Els directors generals de Formació i Inserció Professional i d'Ordenació i Innovació Educativa i Política Lingüística podran dictar totes les normes que calguen per al desplegament i l'execució del que disposa la present ordre, així com determinar els documents que, als efectes de la correcta tramitació de les ajudes, hagen de presentar les entitats subvencionades.
  
Tercera
  
La present ordre entrarà en vigor l'endemà de la seua publicació en el Diari Oficial de la Generalitat Valenciana.
  
Contra la present ordre, que posa fi a la via administrativa, podrà interposar-s'hi, prèvia comunicació als consellers de Cultura, Educació i Ciència i d'Ocupació, Indústria i Comerç, recurs contenciós administratiu, davant el Tribunal Superior de Justícia de la Comunitat Valenciana en el termini de dos mesos comptats des de l'endemà de la seua publicació, segons el que establix l'article 110 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 57 i 58 de la Llei de la Jurisdicció Contenciosa Administrativa. Tot això, sense perjuí que se n'interpose qualsevol altre que s'estime procedent.
  
València, 10 de juliol de 1998.
  
El conseller de Cultura, Educació i Ciència,
  
FRANCISCO E. CAMPS ORTIZ
  
El conseller d'Ocupació, Indústria i Comerç,
  
DIEGO SUCH PÉREZ
  
ANNEX II
  
Esquema genèric per elaborar la memòria final
  
- Portada: dades significatives.
  
- Sumari paginat.
  
- Presentació breu de les pàgines que seguixen.
  
I. Història i enquadrament del programa de garantia social. (Breument, ja que ha estat tractada al projecte inicial).
  
II. L'equip educatiu.
  
1. Composició, titulació i responsabilitats.
  
2. Tasques prèvies a l'inici del curs: coneixement de la zona i alumnat; adaptació del programa.
  
3. Coordinació de l'equip educatiu: reunions, tasques de revisió, etc.
  
III. Alumnat.
  
1. Difusió del programa, selecció i admissió (condicionants, procés, criteris, etc.).
  
2. Evolució de la matrícula al llarg del curs: anàlisi de les principals causes d'absentisme. Mesures preses per tal d'evitar-ho.
  
3. Caracterització dels alumnes del programa. Mapa sociològic.
  
IV. Instal·lacions.
  
1. Descripció de la infraestructura i dels espais. Reformes d'agençament. Plànol.
  
2. Relació de Maquinària, eines i utillatge.
  
3. Necessitats.
  
V. Organització i metodologia.
  
1. Jornada, horari (total i per àrees) i calendari.
  
2. Metodologia global del curs (grups de treball, tipus d'organització, canals d'informació).
  
3. Criteris i instruments d'avaluació emprats (proves, entrevistes, treballs, exàmens, etc.).
  
VI. Relacions que s'han desenrotllat.
  
6.1 De connexió amb l'entorn.
  
6.2 A les empreses i empresaris del perfil professional.
  
6.3 Als altres programes de garantia social o projectes semblants.
  
VII. Avaluació de resultats.
  
7.1 En el pla socioeducatiu.
  
7.2 En el pla laboral.
  
7.3 Relació entre recursos i resultats.
  
VIII. Conclusions i propostes de millora.
  
IX. Balanç econòmic.
  
X. Annexos
  
ANNEX III
  
Criteris per a l'avaluació de sol·licituds d'ajuda en els programes de garantia social, previstos en la present ordre.
  
A partir de la publicació de la present ordre de les conselleries d'Ocupació, Indústria i Comerç i Cultura, Educació i Ciència per la qual es regula el procediment per a la concessió de les corresponents ajudes per a programes de garantia social durant el curs 1998/99, cal definir unes variables objectives per tal de poder aplicar els criteris que es desprenen de la norma sense que es produïsquen resultats discriminatoris per a les entitats sol·licitants.
  
I. Metodologia.
  
Tota sol·licitud presentada per entitats que concórreguen al desplegament de programes de Garantia Social, a l'empara de la present ordre conjunta de les conselleries d'Ocupació, Indústria i Comerç i Cultura, Educació i Ciència, està subjecta a una doble avaluació:
  
- Una avaluació formal.
  
- Una valoració material.
  
El procés de valoració utilitzarà uns indicadors mesurables quantitativament, segons els criteris que establix la norma, de manera que la puntuació aconseguida per l'acció permeta a l'òrgan resolutori prendre la decisió d'aprovar o denegar la subvenció sol·licitada.
  
II. Criteris per a l'avaluació formal.
  
1. Fases de l'avaluació formal.
  
L'avaluació de sol·licituds presentades per entitats, a què es referix l'article 6 de l'ordre, es realitzarà a través de dues fases:
  
1.ª fase: avaluació sobre la documentació presentada.
  
L'entitat proposa la impartició de l'acció formativa en les condicions i els recursos humans i materials descrits en el projecte d'actuació aportada (en format escrit i magnètic) i la resta de documentació complementària relativa a prospecció realitzada, contactes amb empreses, compromís voluntari d'inserció d'alumnes, programació d'objectius, etc., a considerar en el procés d'avaluació.
  
L'avaluació en la fase es realitzarà sobre la dita documentació, que compromet l'entitat a impartir l'acció en tals condicions i a través els mitjans descrits.
  
2.ª fase: verificació.
  
Aquelles accions formatives presentades per l'entitat que hagen superat la primera fase de valoració i per tant siguen susceptibles d'aprovació, seran objecte de verificació.
  
La fase és del tot necessària per a aquelles entitats que presenten programes de garantia social i presenten característiques no conegudes prèviament.
  
Es prestarà especial atenció, pel que fa a instal·lacions generals, aules i tallers destinats a classes teòriques i pràctiques, equip didàctic, etc. que inexcusablement han d'estar disponibles per a una valoració positiva.
  
El tècnic valorador haurà d'assessorar l'entitat sobre la possible millora dels recursos existents, així com sobre aquells altres que hauran d'estar disponibles, abans del començament del programa (en cas d'aprovar-se la sol·licitud), de manera que en el dit moment es complete la disponibilitat de recursos descrits en la memòria presentada per l'entitat.
  
Si es considera necessari, es mantindrà una entrevista amb el responsable de l'entitat en relació a l'acció formativa sol·licitada per tal de demanar informació sobre aquells aspectes relatius a ella que complementen l'avaluació inicial realitzada en la 1.ª fase.
  
La 2.ª fase de valoració haurà de confirmar o modificar l'avaluació prèvia realitzada en la 1.ª fase.
  
2. Avaluació formal
  
Serà d'aplicació en aquelles sol·licituds que hagen superat els condicionants formals que es contemplen en l'article 6 de la present ordre.
  
En primer lloc, el tècnic valorador, després d'estudiar el contingut del programa proposat per l'entitat en la memòria, referenciarà (buscarà la correspondència) entre l'acció presentada i l'especialitat-tipus que en major mesura s'ajuste al contingut del projecte proposat.
  
Després de la determinació, es procedirà a l'avaluació corresponent.
  
L'avaluació formal consta dels següents apartats:
  
2.1 Apartat 1.r: Trajectòria de l'entitat en gestió d'inserció laboral o reinserció educativa.
  
Determinarà les gestions per a la inserció o reinserció d'alumnes realitzades per l'entitat i es mesurarà prenent com a base els alumnes finalitzats en cada una de les accions aprovades a l'entitat en les dues últimes convocatòries.
  
Aquelles entitats que desitgen aportar dades sobre inserció laboral o reinserció educativa d'alumnes que hagen finalitzat accions corresponents a la convocatòria dels programes de Garantia Social, dels cursos 1996/97 i 1997/98, hauran d'adjuntar a les sol·licituds d'ajuda per al curs 1998/99, la següent documentació:
  
- Còpies de contractes laborals realitzats entre l'inici del programa de garantia social i la presentació de la sol·licitud d'ajuda per al curs de 1998. Els contractes, per a acreditar la inserció, hauran de ser a jornada completa setmanal i de duració igual o superior a tres mesos o període de treball real equivalent en el cas de contractacions a temps parcial, independentment de l'activitat de què es tracte, havent d'estar relacionat amb el contingut de la formació rebuda.
  
- Còpies de documents justificatius de la reinserció educativa dels alumnes realitzats entre la finalització del programa de garantia social i la sol·licitud d'ajuda per al curs 1998/99.
  
Les entitats que aporten dades d'alumnes en les condicions que s'indiquen hauran d'aportar dades de totes les accions aprovades en la convocatòria anterior. En cas contrari, i per a les entitats que presenten la documentació descrita, es considerarà nul·la la inserció de les accions sense aportació de dades.
  
La inserció s'avaluarà a través de l'indicador que a continuació es detalla:
  
- Percentatge global d'inserció laboral o reinserció educativa d'alumnes aconseguit per l'entitat, considerant com a base el conjunt d'alumnes que han finalitzat accions, durant la convocatòria anterior.
  
Cada un dels percentatges indicats es valorarà segons el barem següent:
  
Percentatge d'inserció ó reinserció educativa Puntuació
  
Major de 30% 4
  
10 -30% 3
  
La inserció o reinserció de cada alumne amb necessitats educatives especials es considerarà a efectes de càlcul per al present apartat, com a inserció doble, és a dir, igual a la de dos alumnes sense les característiques.
  
No es consideraran les dades aportades, i per tant no es puntuarà el present apartat, en el cas de percentatges globals menors del 10%.
  
Si l'entitat sol·licitant no haguera col·laborat anteriorment en els programes de garantia social no es procedirà a la valoració del present apartat.
  
2.2 Apartat 2.n: infraestructura.
  
El present apartat mesura el nivell de qualitat dels recursos materials necessaris per a la impartició de l'acció i que aporta l'entitat, indicant-los en el projecte d'actuació corresponent.
  
S'avaluaran separadament cada un dels recursos que a continuació s'indiquen i s'exigirà un nivell mínim d'adequació per a cada un, per considerar-los factors limitants en la transmissió de la consecució dels objectius del programa que adquirirà l'alumne .
  
S'avaluaran de forma individualitzada els següents recursos:
  
a) Instal·lacions:
  
Nivell de capacitat formativa de l'entitat considerant-la com el nombre d'aules i instal·lacions disponibles i suficients que posseïx per a poder impartir la formació sol·licitada sense que es produïsquen solapament de mitjans.
  
- Indicadors:
  
· Superfície útil del local en relació al nombre d'alumnes proposats.
  
· Nivell d'il·luminació.
  
· Ventilació i climatització.
  
· Condicions ambientals i higièniques.
  
· Mesures de seguretat dels locals.
  
· Idoneïtat del mobiliari destinat als alumnes en relació a les tasques a fer.
  
· Accessibilitat dels alumnes al lloc d'impartició teòric i pràctic (accés a les persones amb discapacitats físiques, proximitat al nucli de població, comunicacions, etc.)
  
- Referències:
  
· Les entitats sol·licitants hauran de reunir les condicions higièniques, acústiques, d'habitabilitat i de seguretat, exigides per la legislació vigent.
  
· Una aula per especialitat tindrà un mínim de 30 metres quadrats per a grups de 15 alumnes.
  
· Un taller per a realitzar les pràctiques professionals que, depenent de cada especialitat, permeta que tots els alumnes del mateix curs realitzen les pràctiques simultàniament.
  
· Mobiliari: Estarà format per mobiliari docent per a 15 places d'adults, a més dels elements auxiliars.
  
· Lavabos i servicis higienicosanitaris en nombre adequat a la capacitat del centre.
  
b) Equip didàctic:
  
- Indicadors:
  
· Quantitat i qualitat dels equips utilitzats i la seua idoneïtat respecte del programa i el nombre d'alumnes proposat.
  
· Estat de conservació i grau d'obsolescència o innovació dels equips.
  
· Mesures de seguretat, higiene i instal·lació.
  
c) Material fungible:
  
- Indicadors:
  
· Qualitat dels materials de consum proposats.
  
· Quantitat i suficiència dels materials en relació al nombre d'alumnes proposat.
  
· Adequació del material fungible a l'especialitat.
  
· Disponibilitat del material de consum necessari per a impartir la formació sol·licitada tant teòrica com pràctica.
  
Els nivells de puntuació en el present apartat seran els següents:
  
Nivell del recurs Puntuació
  
Molt alt o màxim, molt bo 4
  
Alt, bo 3
  
Normal, correcte, adequat 2
  
Baix, deficient, inadequat o escàs 1
  
Molt baix, nul 0
  
Després d'avaluar separadament cada un dels recursos (instal·lacions, equip didàctic i material fungible), s'exigirà una puntuació mínima de 2 en cada un. En cas contrari, la puntuació dels dits conceptes determinaran el motiu a argumentar en la proposta de resolució denegatòria de l'acció que s'elevarà a l'òrgan resolutori.
  
En cas de superar els mínims descrits, la valoració final de l'acció sol·licitada en l'apartat serà el resultat d'aplicar la mitjana aritmètica dels nivells mitjans aconseguits en els diferents apartats.
  
2.3 Apartat 3.r: expectatives d'inserció laboral o educativa previstes en l'acció sol·licitada.
  
El present apartat mesura l'adequació del programa sol·licitat per l'entitat a l'objectiu final previst d'inserció laboral o reinserció educativa dels alumnes, en acabar la formació.
  
Els resultats de la prospectiva han de ser aportats per l'entitat en el projecte d'actuació corresponent.
  
Mesurarem dos indicadors:
  
a) Compromís formal d'inserció d'alumnes:
  
L'entitat sol·licitant haurà de detectar, com a pas previ al disseny de l'acció formativa, les necessitats d'ocupació que considere que s'ajusten a les característiques de l'alumnat en el seu entorn comarcal, després d'això proposarà la resposta formativa específica de manera que, sumant les capacitats tecnicoprofessional inicials de l'alumne (perfil d'accés dels candidats a l'acció formativa) i aquelles altres que es pretenen impartir, permeten a l'alumnat format respondre fidelment a la demanda laboral de la zona.
  
El citat procés constituïx el pla d'ocupació que l'entitat sol·licitant presentarà per a garantir l'objectiu final d'inserció.
  
- Indicadors:
  
· Compromisos formals de l'entitat de gestionar la inserció dels alumnes formats en modalitats de contractació vigents i que no porten associat al contracte, la repetició dels continguts de l'acció formativa impartida.
  
Es prendran en compte únicament per a acreditar la inserció, els contractes laborals realitzats amb alumnes que finalitzen l'acció formativa, de duració igual o superior a tres mesos i a jornada completa setmanal, independentment de l'activitat de què es tracte, havent d'estar relacionats amb el contingut de l'activitat formativa o període de treball real equivalent en el cas de contractacions a temps parcial.
  
Els programes de garantia social aprovats en les dites condicions comportaran una resolució condicionada a la demostració per part de l'entitat del compromís adquirit.
  
La documentació acreditativa es presentarà junt amb la declaració de despeses originades per la impartició de l'acció. La quantia econòmica de la subvenció concedida es minorarà proporcionalment al nivell de compliment de l'obligació adquirida, amb un límit màxim de minoració del 50% de la quantia econòmica per el concepte.
  
No s'estimaran compromisos d'inserció menors del 20% dels alumnes formats.
  
b) Pla d'inserció laboral o reinserció educativa per als alumnes formats.
  
En el cas que l'entitat no assumisca un compromís formal d'inserir l'alumnat, tal com es definix en l'apartat anterior, es tindran en compte els següents indicadors:
  
- Relació d'empreses amb què s'ha establit contacte i les dades (nom de l'empresa, activitat econòmica, persona de contacte, càrrec, etc.) vénen detallats per l'entitat en l'apartat 2.1 del projecte presentat.
  
- Objectius de reinserció educativa previstos per als alumnes participants, en funció del seu nivell inicial i de la programació d'objectius previstos respecte d'això.
  
Els nivells de puntuació per al present apartat seran els següents:
  
Concepte Puntuació
  
Compromís formal d'inserció major
  
del 40% dels alumnes que acaben el curs 4
  
Compromís formal d'inserció entre
  
el 20% i 40% dels alumnes que acaben el curs 3
  
En cas de no haver-hi compromís formal de contractació d'alumnes per part de l'entitat, es valorarà de la forma següent:
  
Es deduïx del projecte d'actuació presentada una adequada prospecció de les necessitats de formació en l'entorn laboral o un adequat pla de reinserció educativa per als alumnes en acabar la formació. 1
  
Sense aportació d'objectius finals adequats. 0
  
La puntuació inicial obtinguda en l'indicador s'incrementarà per a les accions que s'impartisquen en barris d'acció preferent, del següent mode:
  
- Puntuació inicial obtinguda és 1 o inferior passa a nivell 2.
  
- Puntuació inicial obtinguda és 3 passa a nivell 4.
  
III. Criteris per a la valoració material.
  
1. Valoració material.
  
Aquelles sol·licituds que hagen superat els nivells llindars mínims en l'avaluació formal seran objecte d'una valoració material en aplicació dels criteris que establix l'article 6 de la present ordre de les conselleries d'Ocupació, Indústria i Comerç i Cultura, Educació i Ciència.
  
Es recorda que en l'avaluació formal s'exigix superar un nivell de puntuació mínim en:
  
- Apartat. 2.n:
  
· Instal·lacions (puntuació mínima de 2)
  
· Equip didàctic (puntuació mínima de 2)
  
· Material fungible (puntuació mínima de 2)
  
- Apartat. 3.r: nivell mitjà (puntuació mínima d'1)
  
La valoració material serà realitzada per una comissió mixta, que analitzarà el contingut teòric i pràctic, la metodologia d'impartició, l'equip docent i l'oportunitat de realització dels cursos sol·licitats que arriben a la present fase de valoració.
  
La valoració material constarà dels següents apartats:
  
1.1 Apartat 1.r: recursos tecnicopedagògics.
  
Es valoraran de forma individualitzada cada un dels recursos tecnicopedagògics que aporte l'entitat per al desplegament de l'acció tals com contingut teoricopràctic proposat, metodologia d'impartició i professorat. Generalment, es referenciaran els apartats del projecte d'actuació presentat i els d'aquella especialitat-tipus que més s'ajuste al contingut del projecte proposat.
  
Es podrà utilitzar en el procés de valoració, qualsevol altre paràmetre substitutiu o complementari a l'especialitat tipus de referència tal com criteri de l'expert competent en l'especialitat sol·licitada, projecte formatiu impartit anteriorment a la comarca que tinga un alt grau d'inserció laboral, etc.
  
Els recursos tecnicopedagògics es valoraran segons els indicadors que figuren a continuació:
  
a) Contingut teoricopràctic:
  
- Indicadors:
  
· Considerar el grau en què el contingut teoricopràctic del programa de garantia social garantix l'èxit dels objectius finals plantejats en el projecte presentat, en funció que els alumnes en finalitzar el curs adquirisquen la formació bàsica, maduració personal i qualificació o especialització professional necessària o si cal la reinserció educativa.
  
· Coherència entre la relació seqüencial i el contingut de cada mòdul formatiu proposat amb l'adquisició de les capacitats que es volen desplegar.
  
· Grau d'innovació i introducció de noves tecnologies en els continguts teoricopràctics del programa presentat.
  
· Inclusió en els programes teoricopràctics d'especialització professional de nous mòduls amb contingut de la mateixa professió, per tal d'augmentar les expectatives d'ocupació dels alumnes.
  
· Idoneïtat dels temps proposats per a l'acció formativa i la seua distribució proporcional en classes teòriques i pràctiques.
  
· Qualitat en la programació de la formació bàsica, maduració personal, qualificació o especialització professional i activitats complementàries.
  
· Es valorarà segons la puntuació següent:
  
Nivell del recurs Puntuació
  
Excel·lent. S'ajusta adequadament al model
  
d'especialitat-tipus i formació bàsica, fins i
  
tot presenta millores substancials (innovació,
  
recursos tecnològics, etc.) 4
  
Bona. S'ajusta als mínims fixats en el model
  
d'especialitat-tipus i formació bàsica. 3
  
Regular. Mostra deficiències no greus en algun
  
dels apartats que figuren en els referents. 2
  
Deficient. Mostra bastants deficiències en
  
diversos apartats dels que figuren en els referents 1
  
Molt deficient. No s'ajusta al model
  
d'especialitat-tipus. Mostra deficiències molt greus. 0
  
b) Metodologia d'impartició:
  
Es valorarà el grau d'idoneïtat en la metodologia d'aprenentatge proposada, considerant l'especialitat sol·licitada i el nivell inicial de coneixements dels alumnes.
  
A més a més es considerarà:
  
- En quina mesura l'entitat descriu i explícita els objectius del curs.
  
- Ordre d'impartició dels mòduls formatius i corresponent a la formació professional específica segons una seqüència progressiva del grau de dificultat.
  
- Idoneïtat de la metodologia proposada i la seua adequació als objectius de l'acció i al perfil d'accés dels candidats.
  
- Tutorització i orientació personalitzada a cada un dels alumnes.
  
- Viabilitat del sistema d'avaluació proposat en el projecte presentat per al seguiment del rendiment de l'alumne.
  
- Les pràctiques inclouen activitats adequades a la naturalesa del programa.
  
- Programació de la resta de components formatius del programa.
  
- Es valorarà segons la puntuació següent:
  
Nivell del recurs Puntuació
  
Excel·lent. Quan s'explicita perfectament
  
i és molt adequat el referent 4
  
Bo. Enuncia correctament i és adequat el referent 3
  
Regular. Enuncia breument i és acceptable el referent 2
  
Deficient. El referent no és adequat 1
  
Molt deficient. No es considera el referent 0
  
c) Professorat.
  
- Indicadors:
  
c1) Titulació acadèmica idònia que exigix l'especialitat a impartir.
  
Es valorarà segons la puntuació següent:
  
Nivell del recurs Puntuació
  
Titulació adequada. Màxim nivell de formació 4
  
Titulació adequada. Nivell mínim de formació 3
  
Titulació afí 2
  
Titulació inadequada o no explícita 0
  
c2) Experiència professional demostrada pels docents en relació a la matèria objecte de l'acció formativa.
  
Es valorarà segons la puntuació següent:
  
Nivell del recurs Puntuació
  
Més de quatre anys d'experiència professional 4
  
Entre tres i quatre anys 3
  
Entre dos i tres anys 2
  
Entre un i dos anys 1
  
Menys d'un any d'experiència o sense explicitar 0
  
c3) Experiència docent.
  
Es valorarà segons la puntuació següent:
  
Nivell del recurs Puntuació
  
Més de quatre anys d'experiència docent 4
  
Entre tres i quatre anys 3
  
Entre dos i tres anys 2
  
Entre un i dos anys 1
  
Menys d'un any d'experiència docent o sense explicitar 0
  
Nota: un any és equivalent a 400 hores d'impartició.
  
c4) Nivell de formació metodològica. Sols es valoraran els certificats que a l'efecte hagen expedit els departaments competents de la Generalitat Valenciana.
  
Es valorarà segons la puntuació següent:
  
Nivell del recurs Puntuació
  
Més de 80 hores 4
  
Entre 40 i 80 3
  
Entre 20 i 40 2
  
Entre 10 i 20 1
  
Menys de 10 hores 0
  
La puntuació mitjana de l'apartat c, «Professorat», s'obtindrà com a mitjana aritmètica dels apartats c1, c2 i el major valor obtingut entre c3 i c4.
  
S'exigix superar un nivell de puntuació mínim de 2 en els valors mitjans de cada un dels recursos tecnicopedagògics de l'apartat, a excepció del professorat, en què s'exigirà puntuació mínima d'un en el seu valor mitjà.
  
En cas de superar els mínims indicats, la valoració final de l'acció sol·licitada en l'apartat serà el resultat d'aplicar la mitjana aritmètica dels nivells mitjans aconseguits en els diferents recursos.
  
1.2 Apartat 2.n: oportunitat de realització.
  
Es valorarà de forma individualitzada cada un dels següents indicadors:
  
a) Capacitat de l'entitat per a garantir la disponibilitat dels recursos humans i materials especificats en la memòria, anteriorment al començament previst del curs.
  
Es denegaran per eixe motiu totes les sol·licituds de l'entitat que sobrepassen la capacitat avaluada per al centre, de manera que s'adeqüe la programació anual d'accions formatives concedida a l'entitat i la seua capacitat formativa real.
  
- Nivell de baremació:
  
Nivell del recurs Puntuació
  
La capacitat del centre és suficient per a
  
garantir la impartició del curs 1 (valoració positiva)
  
L'acció sol·licitada sobrepassa la
  
capacitat en instal·lacions i equips
  
del centre 0 (valoració negativa)
  
b) Grau de compliment de les obligacions contretes en la programació d'accions de garantia social en la convocatòria de 1997, pel que fa a la impartició de la programació aprovada i en les condicions previstes en el projecte i/o previstes en la resolució d'aprovació, i a la vista de l'informe de la inspecció educativa.
  
Es tindran en compte, per a avaluar l'indicador, les renúncies als cursos programats i els motius al·legats per l'entitat que justifiquen tal circumstància, així com aquells casos d'incompliment real d'impartició d'accions que no han sigut objecte de comunicació per l'entitat.
  
Es considerarà incompliment greu de l'entitat i per tant es valorarà l'indicador negativament, el no haver impartit, en les condicions fixades en la normativa vigent, un percentatge superior o igual al 50% dels cursos resolts favorablement a l'entitat en la convocatòria de l'exercici 1997.
  
- Nivell de puntuació:
  
Nivell del recurs Puntuació
  
Sense accions concedides en l'anterior
  
convocatòria o compliment adequat en
  
la programació de cursos aprovats 1 (valoració positiva)
  
Incompliment greu en la programació
  
aprovada en l'anterior convocatòria 0 (valoració negativa)
  
Els indicadors exposats en el present apartat sobre oportunitat de realització de l'acció sol·licitada, no formaran part de la puntuació final del procés de valoració. No afectaran la resolució de l'expedient sempre que els valors de puntuació obtinguts siguen positius (puntuació 1). En canvi, seran motiu de denegació de la sol·licitud presentada si, després de la seua avaluació, apareix en algun d'ells valoració negativa (puntuació 0).
  
IV. Valoració final del procés d'avaluació.
  
Les sol·licituds que superen els valors llindars mínims indicats en els processos de valoració formal i material, obtindran una valoració final que serà el resultat de ponderar els valors mitjans dels diferents apartats, de la forma següent:
  
Nivells mitjans en la valoració formal Percentatge sobre
  
 la valoració final
  
- Trajectòria de l'entitat en inserció
  
laboral o reinserció educativa 10%
  
- Infraestructura docent 30%
  
- Expectatives d'inserció laboral o educativa
  
previstes en l'acció sol·licitada 30%
  
Nivells mitjans en la valoració material Percentatge sobre
  
 la valoració final
  
- Recursos tecnicopedagògics 30%
  
En cas que no hi haja dades en l'apartat 1.r de la valoració formal:
  
Nivells mitjans Percentatge sobre
  
 la valoració final
  
- Infraestructura docent 33,33%
  
- Expectatives d'inserció laboral o educativa
  
previstes en l'acció sol·licitada 33,33%
  
- Recursos tècnics i pedagògics 33,33%